Benke László

 *A vérző Bárányhoz*

 Önként állok eléd,

 nézd fejem virágát

 szíveddel szemközt,

 emberi méltóságom

 előtted omlik semmivé.

 Vágyott emberarcom

 rég jó erőt sugárzott,

 de gyönge létemben már

 nem érem el jóságod.

 E teremtett világon

 mindig csak dolgoztam

 és mindig imádkoztam.

 Forrásom vagy, bennem élsz.

 Élet-szolgálatomban

 szeretni tőled tanultam,

 sorsom elfogadva

 bírom keresztem még.

 Közelebb az éghez

 ott kell majd fölállnom,

 te vérző Bárány,

 hol örök példád ég.